Kotzé, Gideon (2011-03)
Thesis (DTh (Old and New Testament))--University of Stellenbosch, 2011.
AFRIKAANSE OPSOMMING: Hierdie studie neem die bydraes van die Dooie See rolle tot die dissipline van Ou Testament tekstekritiek as uitgangspunt. Dit handel oor 'n bepaalde benadering tot die dissipline en die toepassing daarvan op die vier Klaagliederemanuskripte wat by Qumran gevind is (3QLam, 4QLam, 5QLam a en 5QLam b ). Die benadering tot Ou Testament tekstekritiek wat in die studie toegepas word, hanteer die Qumranmanuskripte van Klaagliedere, die Masoretiese teks en die antieke vertalings as getuies van die boek se inhoud en nie slegs as getuies van vroeëre vorms van die boek se Hebreeuse bewoording nie. Die unieke lesings in 3QLam, 4QLam, 5QLam a en 5QLam b en die moeilike of dubbelsinnige lesings word onderwerp aan 'n vergelykende tekstekritiese analise. Die analise fokus op die wyses waarop die wisselvorme in die manuskripte geskep is gedurende die proses van kopiëring. Die analise ondersoek dus die invloed wat die oorleweringsproses uitgeoefen het op die bewoording van die gedeeltes uit Klaagliedere wat in 3QLam, 4QLam, 5QLam a en 5QLam b behoue gebly het. Die analise stel ook vas tot hoe 'n mate vergelykende filologie en/of antieke Griekse, Siriese, Latynse en Aramese vertalings lig kan werp op die tekstuele probleme wat die Hebreeuse bewoording van die Klaagliederemanuskripte van Qumran met die Masoretiese teks in gemeen het. Die doel van die studie is om deur middel van 'n tekstekritiese analise vas te stel hoe die Klaagliederemanuskripte van Qumran die inhoud van die boek weergee en sodoende 'n beter verstaan van hierdie manuskripte as teksgetuies te bekom.
Please refer to this item in SUNScholar by using the following persistent URL: http://hdl.handle.net/10019.1/6713